Hagnaður eykst
HRAÐFRYSTIHÚSIÐ-Gunnvör hf. skilaði tæplega 55 milljóna króna hagnaði á árinu 1999 og er það 37,5% aukning frá árinu áður en þá nam hagnaðurinn tæpum 40 milljónum króna. Þar af jókst hagnaður af reglulegri starfsemi um 480% á milli ára, fór úr rúmum 24 milljónum króna árið 1998 í tæpar 139 milljónir króna árið 1999 en óreglulegir liðir námu alls 84 milljónum króna nú en voru 15 milljónir króna árið áður.
Rekstur Hraðfrystihússins-Gunnvarar á árinu 1999 einkenndist, að því er segir í fréttatilkynningu, af góðum árangri í bolfiskvinnslu og bolfiskveiðum annars vegar og erfiðleikum í útgerð rækjuskipa hins vegar. Talsverðar fjárfestingar í aflaheimildum og sameiningar við Gunnvöru hf., Íshúsfélag Ísfirðinga hf. auk dótturfélaga hafa einnig einkennt árið en í kjölfar sameininganna var farið í hlutafjárútboð og sölu eigna. Árangurinn skilaði sér í því að nettóskuldir félagsins lækkuðu um 647 milljónir króna á síðustu fjórum mánuðum ársins.
Rekstrartekjur félagsins námu tæpum 2,8 milljörðum króna samanborið við rúmar 1,7 milljarð króna árið áður, sem er 59% tekjuaukning á milli ára. Þá skilar dótturfélag nú hagnaði en tap var af hlutdeildarfélögum árið áður og félagið hafði nokkrar fjármunatekjur þetta árið en árið áður hafði það staðið undir 107 milljóna króna fjármagnsgjöldum. Veltufé frá rekstri nam 190 milljónum króna en að teknu tilliti til aflagðrar starfsemi nam veltufé frá rekstri kr. 303 milljónir. Veltufé frá rekstri á árinu 1998 nam 187 milljónum króna.
Einar Valur Kristjánsson, framkvæmdastjóri Hraðfrystihússins-Gunnvarar, segir afkomu félagsins í takt við það sem stefnt hafi verið að. Aflögð starfsemi Ísfélags Ísfirðinga hafi þó dregið úr hagnaði ársins.
"Hins vegar létti 600 milljóna króna sala á rækjufrystiskipinu Bessa í desember töluvert á. Eins og allir vita þá hafa rækjuskipin hérna heima ekki verið að skila neinni framlegð, heldur hafa þau verið rekin með tapi," segir Einar Valur. Hann segir að félagið muni á þessu ári halda rekstrinum áfram á sömu braut og verið hefur en taprekstur eigi að vera úr sögunni með hinni aflögðu starfsemi Ísfélagsins.
Aðalfundur Hraðfrystihússins-Gunnvarar hf. verður haldinn föstudaginn á Hnífsdal hinn 24. mars nk. og þar mun stjórn félagsins leggja til að greiddur verði 8% arður til hluthafa.
HRAÐFRYSTIHÚSIÐ-Gunnvör hf. skilaði tæplega 55 milljóna króna hagnaði á árinu 1999 og er það 37,5% aukning frá árinu áður en þá nam hagnaðurinn tæpum 40 milljónum króna.
Rekstur Hraðfrystihússins-Gunnvarar á árinu 1999 einkenndist af góðum árangri í bolfiskvinnslu og bolfiskveiðum annars vegar og erfiðleikum í útgerð rækjuskipa hins vegar.
Rekstrartekjur félagsins námu tæpum 2,8 milljörðum króna samanborið við rúmar 1,7 milljarð króna árið áður, sem er 59% tekjuaukning á milli ára.
Einar Valur Kristjánsson, framkvæmdastjóri Hraðfrystihússins-Gunnvarar, segir afkomu félagsins í takt við það sem stefnt hafi verið að.
Aðalfundur Hraðfrystihússins-Gunnvarar hf. verður haldinn föstudaginn á Hnífsdal hinn 24. mars nk.
Þar mun stjórn félagsins leggja til að greiddur verði 8% arður til hluthafa.